Besabela Indlala Ngokwengezwa Kwesikhathi seLockdown koBulawayo
Umbiko wokuqhelisa isikhathi seLockdown wethulwe ngesikhathi, kugqitshwa ihlandla lakuqala lamamaviki amathathu, osokusitsho ukuba abantu bazahlala emakhaya okwamaviki amahlanu elandelana.
BULAWAYO — Izakhamizi zakoBulawayo zamukele ngemibono ehlukeneyo ngokwengezelelwa ngamaviki amabili kweziqondiso zokuba abantu bahlale ezindlini, ezelockdown, njengendlela yokwenqabela ukuthelelanwa lula igcikwane le Coronavirus. Umbiko lo wethulwa ngesikhathi, kugqitshwa ihlandla lakuqala lohlelo lweLockdown olwamaviki amathathu, osokusitsho ukuba abantu bazahlala emakhaya okwamaviki amahlanu elandelana. Ngesikhathi njalo ilizwe selilabantu abangamatshumi amabili lanhlanu asebefunyenwe beleCOVID-19, asebebulewe belokhu bebathathu. Unkosikazi Nozipho Sibanda isakhamuzi sakoBulawayo uthi abantu bebengalungelanga ukuhlala ezindlini okwamaviki amahlanu elandelana. “Okusizwisa ubuhlungu kakhulu yikuthi ukudla akubuyi ezindlini, lokudla esasikuthengele i 21 days esiyigqibe izolo sekuphelile. Leyi i 2weeks asiphiwanga ithuba lokuthi siphume phandle siyethenga. Ama shops aduze lathi izinto zikhwelile njalo okunye akutholakali lapho ema shops. Kulezinye imuli eziphila ngokuthengisa i airtime azisaphumi zisiya thengisa, zisendlaleni. Angazi uHulumende engayala engezelela amalanga abantu bazafela ezindlini.” Umnumzana Alois Dube uthi lokhu kuzaba nzima ikakhulu kulabo abaziqhatshileyo njengaye. “Ekuzisebenzeni kwethu sikhangele ukuthi esikutholayo yikho esikufaka emlonyeni kodwa nxa sekungezelelwa amaviki amabili sekusiba nzima kithi ukuthi sizaqhubeka sibe njani. Lalapha esifihle amakhanda khona ukuthi sizabhadala ngani asisakwazi ngoba inyanga iyabe siphelile. Kodwa ke nganxanye sikhangelele ukuthi nxa kubisa impendulo kubalulekile.” Unkosikazi Sizwakele Dube yena ukhala ngokuthi abantwana ababhala imihloliso lonyaka yibo abasenkingeni enkulu. “Isinqumo esithethwe ngihulumende esokungezelela amalanga sihle kakhulu ngoba sizabe sivikelekile kugcikwane leli leCorona. Kodwa nje kuba buhlungu nxa sikhangele abantwana abafundayo, ababhala lonyaka ukuthi kambe bona bazabhalalani, befundeni ngoba kulokhe kungakaze kucace ukuthi yiphi imizamo efakwa nguhulumende ukuthi abantwana laba bebe befunda. Ngapha thina sa register ngenkalakatha zezimali, nxa sikhangelane lalokhu thina akusiphathi kuhle.” Esinye sezakhamizi zakoBulawayo umnumzana Effort Ncube yenake uthi ukungezelelwa kwesikhathi selockdwon kubalulekile. “Ukungezelelwa kwamalanga lokhu bekulindelekile ngoba nxa ukhangelisisa uzabona ukuthi ukufakwa ukuvinjelwa kwabantu bekulabantu abathathu kumbe abane abakade bele gcikwane leCorona kodwa lamuhla sesikhuluma nge 25, kanti ke inani leli lilakho ukuthi liphansi kakhulu. Nxa kunga hlolwa kabanzi uzathola ukuthi banengi bale gcikwane leli. Kuyadingeka ukuthi nxa kuvaliwe kunje kuhlolwe abantu ngendlela ebanzi, njalo kwenziwe indlela ezinengi ezokuba abantu bathole ukudla bangahlali phakathi kosizi ngalesi isikhathi.” Unkosikazi Ronica Ndlovu ongumongikazi uthi kuzaphathisa ukuthi uhulumende abe lethuba lokuhlola abantu. ''Kuzasiza ukuthi uhulumende abe lethuba lokuhlolisisa abantu asebebanjwe ngumkhuhlane lo. Okwesibili kuzanika ithuba lokulungisisa izibhedlela ukuze zanelise ukwelapha abagulayo nxa umemetheke kabanzi, ukufundisa abantu ngokugcweleyo njalo ngokwenqabela ukumemetheka komkhuhlane. Kuzaphinda kuncede uhulumende labe mpilakahle ukuthi bathole isikhathi sokuhlolisisa ukuthi umkhuhlane sumemetheke kangakanani lokuthi amanyathelo abesetshenziswa ku 21 days ezedlulileyo asebenzile yini kumbe hatshi.'' Inengi lezakhamizi zakoBulawayo bezikhala ngokuthi yebo lesi sinqumo sihle ukuze impilakahle kazulu ivikeleke kuleli gcikwane udubo nje yikuthi ukudla kuyasilela njalo lentengo ekhona ezitolo eziseduze ikhuphukile okwamagama.